Document ID: /roh_data/filtered/Bilingualer_Corpus4.jsonl.gz/246

La regenza accentuescha la muntada economica dals casinos

La regenza grischuna na po betg sustegnair il sboz per in'ordinaziun federala davart ils casinos. Ella refusescha cleramain las numerusas restricziuns da las prescripziuns da gieu e da gestiun perquai che quellas periclitassan fitg l'existenza da las bancas da gieu.

La regenza grischuna è da l'avis che las bancas da gieu gidian considerablamain a promover il turissem. Ella constatescha en quest connex che las bancas da gieu hajan er ina muntada economica fitg impurtanta per il chantun Grischun e hajan er gidà a distgargiar las finanzas dal chantun. Perquai è la regenza interessada fitg d'ina legislaziun executiva conscienziusa tar la lescha federala davart ils gieus da fortuna e las bancas da gieus (LBG). Ella spetga dentant er che las decleranzas ed ils votums ch'èn vegnids fatgs repetidamain en il rom da la discussiun en il parlament davart la lescha da bancas da gieu vegnian observads, tenor ils quals las consegnaziuns da las bancas da gieu vegnian impundidas essenzialmain per sustegnair las diversas stentas turisticas. Il sboz preschent d'ordinaziun cun las numerusas grevezzas, pretaisas, restricziuns e cun ils numerus scumonds dettia dentant be ina pitschna speranza ch'i vegnia pussibilità in manaschi da bancas da gieu prosperant e cun in niz economic. Plitost tema la regenza ch'i na saja spezialmain betg attractiv da manar bancas da gieu cun ina concessiun B pervia da las prescripziuns da gestiun restrictivas. Cheutras fiss periclitada d'ina vart l'existenza da las trais salas da cura existentas en il Grischun (Arosa, Tavau e San Murezzan) e da l'autra vart pli probabel exclusa l'avertura d'ulteriurs manaschis. In tal svilup na fiss betg mo da deplorar pervia da la sperdita da plazzas da lavur, mabain er en vista a las ulteriuras consequenzas positivas da las salas da cura per il sectur turistic. Il chantun perdess ina funtauna d'entradas impurtanta e las vischnancas cun ils casinos existents perdessan ina part da lur attractivitad. La regenza grischuna supplitgescha perquai il cussegl federal cun insistenza da repassar e simplifitgar anc ina giada il sboz per in'ordinaziun davart las bancas da gieu. En quest connex saja da dar als possessurs da las bancas da gieu ina responsabladad pli gronda e las consequenzas fiscalas dal project stoppian vegnir obeservadas spezialmain.

Bancas da gieu cun ina concessiun A èn uschenumnads grand-casinos cun gieus a la maisa e gieus vi d'automats da gieus da fortuna. Ellas dastgan er colliar differents jackpots in cun l'auter.

Bancas da gieu cun ina concessiun B èn uschenumnadas salas da cura cun maximalmain trais gieus a la maisa e gieus vi d'automats da gieus da fortuna. En quest connex è limità il potenzial da sperdita e da gudogn. Ellas dastgan manar be in sistem limità da jackpot.

Examens d'admissiun unifitgads a las scolas medias grischunas

La nova lescha grischuna davart las scolas medias pretenda mesiras per garantir la qualitad da la scolaziun. En quest senn vegn relaschada ina nov'ordinaziun davart ils examens d'admissiun a las scolas medias grischunas e repassada l'ordinaziun existenta davart ils examens d'admissiun e la promoziun a las partiziuns dal gimnasi ed a la scola media commerziala da la scola chantunala grischuna. Materialmain regla il nov decret l'entrada en il gimnasi (inclusiv en il gimnasi inferiur), en la scola media commerziala ed en la scola media da diplom da las scolas medias grischunas. Las sequentas novaziuns dattan en egl:

- Ils examens d'admissiun èn furmads a moda unifitgada, vegnan fatgs dezentralmain il medem temp e vegnan valitads a moda unifitgada.

- L'examen d'admissiun absolvì cun success permetta da frequentar ina scola media grischuna.

- Ils roms d'examen resguardan ils interess dal Grischun talian e da la Rumantschia.

- La nota d'admissiun da la persuna d'instrucziun da la scola partenta vegn resguardada.

Contribuziuns culturalas

Or da meds da la lottaria naziunala interchantunala vegnan conderschidas contribuziuns per intents culturals en l'import total da circa 354'000 francs a 66 adressats.

Consultaziuns a la confederaziun

La regenza beneventa da princip las stentas da la confederaziun per refurmar la scolaziun medicinala. Il sboz preliminar per ina lescha federala davart la scolaziun universitara en las professiuns medicinalas tegna quint da la scolaziun academica fundamentala dals medis, dentistas, veterinaris, apotecras e da nov e dals chiropratitgants che vegneva reglada fin uss da la lescha da libra circulaziun. Ils interess centrals dal sboz da la lescha han per mira da mantegnair e da promover in provediment medicinal d'auta qualitad tras ina scolaziun optimala sco er da garantir la libra circulaziun interchantunala ed internaziunala per las persunas medicinalas. Als students duai vegnir dà plinavant dapli flexibilitad da furmar lur studi. En quest connex duai er vegnir promovida la mobilitad. A moda positiva giuditgescha la regenza spezialmain che la furmaziun dal studi vegn flexibilisada tras lavurar pli intensiv cun finamiras, ch'il studi vegn dividì en in studi central e general e ch'ina accreditaziun dals lieus da scolaziun duai vegnir introducida. Deplorà vegn dentant che l'obligatori da scolaziun supplementara na duai betg valair per tschertas professiuns. Betg schlià n'è plinavant il problem ch'i dovra per in titel da medi svizzer spezialist in temp da scolaziun supplementara d'almain tschintg onns, entant che diploms europeics correspundents pretendan in temp ch'è in in bun pau pli curt. Quest pregiudicament da las medias e dals medis indigens na po betg vegnir acceptà en vista a la libra circulaziun da persunas e sto vegnir eliminà. En il sboz mancan plinavant disposiziuns transitorias che reglan la garanzia dal stadi actual p. ex. per medias e medis pratitgants senza titel da medi spezialist. La regenza considerescha per indispensabel da sclerir questas dumondas en la lescha.

En accordanza cun ils chantuns da la Svizra orientala prenda la regenza grischuna posiziun davart l'inventari e l'ordinaziun da las plazzas da frega da muntada naziunala per amfibis. En quest connex èsi da sa dumandar quant cunvegnent ch'igl è da relaschar in nov inventari federal per ina part da las auas da multiplicaziun per ina tscherta gruppa da spezias. En la Val dal Rain grischuna u en la Val Mesauc fiss da preferir in'optica che sa drizza sin il spazi, perquai che betg il dumber casual d'objects d'inventari n'è impurtant per mantegnair las spezias, mabain l'interdependenza dals singuls spazis da viver. Perquai fissi d'examinar, sch'ins na pudess betg definir "territoris da prioritad per la protecziun dals amfibis".

Da las regiuns e da las vischnancas

Il project per la construcziun nova d'in pavigliun da scola sin l'areal da la scola Herold a Cuira vegn approvà definitivamain. Vi dals custs imputabels da 975'000 francs vegn garantida ina contribuziun chantunala da construcziun da diesch pertschient.

Approvadas vegnan las revisiuns parzialas da las constituziuns cirquitalas da Razén e Tusaun, la nova constituziun da Mustér, las constituziuns midadas da Castasegna e Trun, la revisiun parziala da las statutas da la federaziun per economisar il rument dal Grischun central sco er la revisiun parziala da la planisaziun locala d'Alvaschagn.

Fatgs da persunal

Patricia Schmed-Sialm, naschida 1969, da Vaz sut e Mustér, domiciliada a Cuira, daventa magistra per rumantsch (sursilvan) ed in ulteriur rom al seminari cun in pensum da 60 pertschient.

Chanzlia chantunala dal Grischun

Gremi: regenza

Funtauna: rg chanzlia chantunala dal Grischun

Data: 16.09.1999